DEĊIŻJONI TAL-KUMMISSJONI
tal-21 ta’ Mejju 2007
dwar linji ta’ gwida li jgħinu lill-Istati Membri jħejju l-pjan ta’ kontroll waħdieni integrat multiannwali nazzjonali previst fir-Regolament (KE) Nru 882/2004 tal-Parlament Ewropew u tal-Kunsill
(notifikata taħt id-dokument numru C(2007) 2099)
(Test b’relevanza għaż-ŻEE)
(2007/363/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa sabiex tiġi żgurata l-verifika tal-konformità mal-liġi ta’ l-għalf u l-ikel, mar-regoli dwar is-saħħa u l-benesseri ta’ l-annimali (1), u b’mod partikolari l-Artikolu 43(1) tiegħu,
Billi:
(1)
Ir-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u li jistabbilixxi l-proċeduri fi kwistjonijiet ta’ sigurtà ta’ l-ikel (2) jipprovdi l-bażi għall-assigurazzjoni ta’ livell għoli ta’ ħarsien tas-saħħa u l-interessi tal-konsumaturi fejn għandu x’jaqsam l-ikel.
(2)
Ir-Regolament (KE) Nru 882/2004 jistipula regoli ġenerali għat-twettiq ta’ kontrolli uffiċjali mill-Komunità jew l-awtorità kompetenti ta’ l-Istati Membri biex tiġi verifikata l-konformità mar-regoli dwar il-liġi ta’ l-għalf u l-ikel, ir-regoli dwar is-saħħa u l-benesseri ta’ l-annimali.
(3)
L-Artikolu 41 tar-Regolament (KE) Nru 882/2004 jistipula li kull Stat Membru għandu jħejji pjan ta’ kontroll waħdieni integrat multiannwali nazzjonali sabiex jiżgura l-implimentazzjoni effettiva ta’ l-Artikolu 17(2) tar-Regolament (KE) Nru 178/2002, tar-regoli dwar is-saħħa u l-benesseri ta’ l-annimali u ta’ l-Artikolu 45 tar-Regolament (KE) Nru 882/2004 (“il-pjan ta’ kontroll nazzjonali”).
(4)
L-għan tal-pjanijiet ta’ kontroll nazzjonali huwa wkoll li tiġi stabbilita bażi solida għas-servizzi ta’ spezzjoni tal-Kummissjoni sabiex jitwettqu kontrolli fl-Istati Membri.
(5)
L-Artikolu 27a tad-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni ġewwa l-Komunità ta’ organiżmi ta’ ħsara għal pjanti jew prodotti ta’ pjanti u kontra t-tixrid tagħhom ġewwa l-Komunità (3) jistipula li l-Artikoli 41 u 46 tar-Regolament (KE) Nru 882/2000 dwar pjanijiet ta’ kontroll nazzjonali, rapporti annwali, u kontrolli Komunitarji fl-Istati Membri u pajjiżi terzi għandhom japplikaw kif xieraq, sabiex tiġi żgurata l-implimentazzjoni effettiva ta’ dik id-Direttiva.
(6)
L-Artikolu 42 tar-Regolament (KE) Nru 882/2004 jistabbilixxi prinċipji għat-tħejjija tal-pjanijiet ta’ kontroll multiannwali nazzjonali u b’mod partikolari t-tagħrif ġenerali li se jkun fihom.
(7)
L-Artikolu 43 tar-Regolament (KE) Nru 882/2004 jistipula li l-Kummissjoni għandha tfassal linji ta’ gwida dwar pjanijiet ta’ kontroll nazzjoni sabiex, inter alia, jippromwovu strateġija konsistenti, komprensiva u integrata għal kontrolli uffiċjali li jħaddnu s-setturi u l-istadji kollha tal-katina ta’ l-għalf u l-ikel, inklużi l-importazzjonijiet u l-introduzzjoni fil-Komunità ta’ għalf u ikel u li jivverifikaw il-konformità mal-leġiżlazzjoni dwar l-ikel u l-għalf u dwar is-saħħa u l-benesseri ta’ l-annimali (“il-linji ta’ gwida”).
(8)
L-Artikolu 43 tar-Regolament (KE) Nru 882/2004 jistipula wkoll li l-pjanijiet ta’ kontroll nazzjonali għandhom iqisu l-linji ta’ gwida. Il-linji ta’ gwida ma jorbtux iżda jservu sabiex jipprovdu gwida utli għall-Istati Membri fl-implimentazzjoni ta’ dan ir-Regolament. B’żieda ma dan, l-Artikolu 43 jistipula wkoll b’mod speċjali l-għan u l-kontenut tal-linji ta’ gwida fir-rigward tal-pjanijiet ta’ kontroll nazzjonali.
(9)
L-Artikolu 45 tar-Regolament (KE) Nru 882/2004 jistipula li l-verifiki Komunitarji fl-Istati Membri għandhom jitwettqu fuq bażi regolari, l-iktar biex jiġi verifikat li qed iseħħu kontrolli uffiċjali skond il-pjanijiet ta’ kontroll nazzjonali u skond il-liġi Komunitarja.
(10)
Ċerti kwistjonijiet jistgħu jiżviluppaw biss fid-dawl ta’ l-esperjenza miksuba mill-implimentazzjoni tal-pjanijiet ta’ kontroll nazzjonali, minn verifiki ta’ l-awtoritajiet kompetenti fl-Istati Membri skond l-Artikolu 4(6) tar-Regolament (KE) Nru 882/2004, u minn esperti tal-Kummissjoni skond l-Artikolu 45 ta’ dan ir-Regolament kif ukoll mit-tagħrif inkluż fir-rapporti annwali ppreżentati mill-Istati Membri skond l-Artikolu 44 ta’ dan ir-Regolament. Huwa għalhekk xieraq li tittieħed strateġija li tiżviluppa l-linji ta’ gwida fi stadji.
(11)
Skond dan, il-linji ta’ gwida stipulatli f’din id-Deċiżjoni għandhom jikkonċentraw fuq l-elementi tal-pjanijiet ta’ kontroll nazzjonali li għandhom ikunu fis-seħħ fl-Istati Membri sabiex jilħqu r-rekwiżiti minimi tar-Regolament (KE) Nru 882/2004, u b’mod partikolari r-rekwiżiti ta’ l-Artikolu 42 li jistipula l-prinċipji għall-preparazzjoni ta’ pjanijiet ta’ kontroll nazzjonali. Il-linji ta’ gwida għandhom jipprovdu wkoll bażi għall-kontrolli Komunitarji fl-Istati Membri.
(12)
Fejn ikun xieraq, linji ta’ gwida ulterjuri li jindirizzaw kwistjonijiet speċifiċi jistgħu iktar tard jiġu żviluppati progressivament fid-dawl ta’ l-esperjenza.
(13)
Il-linji ta’ gwida li jistabbilixxu kriterji għat-tmexxija tal-verifiki previsti fl-Artikolu 4(6) u l-Artikolu 43(1)(i) tar-Regolament (KE) Nru 882/2004 huma stipulati fl-Anness tad-Deċiżjoni tal-Kummissjoni 2006/677KE tad-29 ta’ Settembru 2006 li tistipula l-linji ta’ gwida li jistabbilixxu kriterji għat-tmexxija tal-verifiki taħt ir-Regolament (KE) Nru 882/2004 tal-Parlament Ewropew u tal-Kunsill dwar kontrolli uffiċjali sabiex tiġi vverifikata konformità mal-liġi dwar l-għalf u l-ikel, ir-regoli dwar is-saħħa u l-benesseri ta’ l-annimali (4).
(14)
Il-linji ta’ gwida li jistabbilixxu l-istruttura tar-rapport annwali ta’ l-Istati Membri għall-Kummissjoni u t-tagħrif li għandu jkun fih kif previst fl-Artikolu 44 tar-Regolament (KE) Nru 882/2004 għandhom jiġu adottati iktar tard.
(15)
Il-Kummissjoni għandha żżomm il-linji ta’ gwida stipulati f’din ir-Rakkomandazzjoni taħt reviżjoni u, jekk meħtieġ, taġġornahom wara li tirċievi u teżamina l-pjanijiet ta’ kontroll nazzjonali u fid-dawl ta’ l-esperjenza ta’ l-Istati Membri fl-implimentazzjoni tar-Regolament (KE) Nru 882/2004.
(16)
Il-miżuri stipulati f’din ir-Rakkomandazzjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Il-linji ta’ gwida previsti fl-Artikolu 43(1) tar-Regolament (KE) Nru 882/2004 li għandhom jitqiesu fil-pjan ta’ kontroll multiannwali nazzjonali previst fl-Artikolu 41 ta’ dan ir-Regolament (“il-pjan ta’ kontroll nazzjonali”) huma stipulati fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 21 ta’ Mejju 2007.